**ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ**

***(Αίτηση Νομικής Αρωγής Αρ. 17/2023)***

 **12 Ιουλίου, 2023**

**[Λ. ΔΗΜΗΤΡΙΑΔΟΥ-ΑΝΔΡΕΟΥ, Δ.]**

ΑΝΑΦΟΡΙΚΑ ΜΕ ΤΟΝ ΠΕΡΙ ΝΟΜΙΚΗΣ ΑΡΩΓΗΣ ΔΙΑΔΙΚΑΣΤΙΚΟ ΚΑΝΟΝΙΣΜΟ (ΑΡ. 1) ΤΟΥ 2003

Ο ΠΕΡΙ ΝΟΜΙΚΗΣ ΑΡΩΓΗΣ ΝΟΜΟΣ (Ν. 165(Ι)/2002)

ΑΙΤΗΣΗ ΓΙΑ ΠΑΡΟΧΗ ΔΩΡΕΑΝ ΝΟΜΙΚΗΣ ΑΡΩΓΗΣ

ΑΙΤΗΣΗ ΑΠΟ

KINGSLEY AYUK NKWASSEU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Αιτητής* παρών προσωπικά.

 *Ν. Νικολάου (κα),* Δικηγόρος της Δημοκρατίας, εκ μέρους του Γενικού Εισαγγελέα, για τον Καθ’ου η Αίτηση.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Α Π Ο Φ Α Σ Η**

**(Ex - Tempore)**

**Λ. ΔΗΜΗΤΡΙΑΔΟΥ-ΑΝΔΡΕΟΥ, Δ**.:  Ο Αιτητής καταχώρησε Αίτηση στη βάση του περί Νομικής Αρωγής Νόμου του 2002 με την οποία εξαιτείται παροχής δωρεάν νομικής αρωγής με στόχο να καταχωρήσει Αίτηση για έκδοση Προνομιακού Εντάλματος τύπου *Habeas Corpus*.

Στην παράγραφο 16 της έγγραφης δήλωσης του που συνοδεύει την Αίτηση, αναφέρει τα εξής:

«Δεν έχω λεφτά, δεν έχω δουλειά. Είμαι υπό κράτηση για 6 μήνες από τότε που αφίχθηκα στην Κύπρο. Παρακαλώ διορίστε δωρεάν δικηγόρο για να με εκπροσωπήσει.»

Η εκπρόσωπος του Γενικού Εισαγγελέα προς την οποία η Αίτηση επιδόθηκε, καταχώρησε σχετικό σημείωμα στο οποίο περιλαμβάνονται περισσότερες πληροφορίες τόσο για τον Αιτητή, όσο και για το καθεστώς του.

Τα γεγονότα, όπως αυτά καταγράφονται στο εν λόγω Σημείωμα και προκύπτουν από τα επισυναπτόμενα σ΄ αυτό έγγραφα, έχουν ως ακολούθως:

* Ο Αιτητής είναι ο KINGSLEY AYUK NKWASSEU, υπήκοος Καμερούν, με ημερομηνία γέννησης 29/8/1989.
* Στις 18/10/2022, ο Αιτητής εισήλθε παράνομα στο έδαφος της Δημοκρατίας μέσω του παράνομου αεροδρομίου της Τύμπου με άδεια εισόδου ως φοιτητής σε πανεπιστήμιο στα Κατεχόμενα.
* Στη συνέχεια, στις 25/10/2022 από άγνωστο σημείο της γραμμής καταπαύσεως του πυρός εισήλθε παράνομα στις ελεγχόμενες από τη Δημοκρατία περιοχές και μετέβηκε στο Κέντρο Πρώτης Υποδοχής, (ΚΕ.Π.Υ.) Πουρνάρα. Ακολούθως, στις 10/11/2022, ο Αιτητής υπέβαλε αίτηση για διεθνή προστασία.
* Στις 30/11/2022, το επαρχιακό Κλιμάκιο της ΥΑΜ Λευκωσίας, απέστειλε επιστολή προς το Διοικητή της Υπηρεσίας Αλλοδαπών και Μετανάστευσης (εφεξής ΥΑΜ), με την οποία εισηγείτο όπως εναντίον του Αιτητή εκδοθούν διατάγματα κράτησης και απέλασης για λόγους δημόσιας τάξης. Η εν λόγω επιστολή κοινοποιήθηκε στη Διευθύντρια του Τμήματος Αρχείου Πληθυσμού και Μετανάστευσης στις 30/11/2022.
* Την 1/12/2022, λόγω του κινδύνου διαφυγής αλλά και των όσων αναφέρονται στην πιο πάνω επιστολή της ΥΑΜ, εναντίον του Αιτητή εκδόθηκε διάταγμα κράτησης, το οποίο του επιδόθηκε την 1/12/2022, κατά τη σύλληψη του.
* Ακολούθως, στις 2/2/2023, 3/4/2023 και 2/6/2023, ετοιμάστηκε και σημείωμα προς τη Διευθύντρια του Τμήματος Αρχείου Πληθυσμού και Μετανάστευσης σε σχέση με τη συνέχιση της κράτησης του Αιτητή. Η Διευθύντρια αποφάσισε τη συνέχιση της κράτησης του Αιτητή. Σημειώνεται ότι, στις 31/3/2023 και 2/6/2023, το Τμήμα Αρχείου Πληθυσμού και Μετανάστευσης απέστειλε στην Υπηρεσία Ασύλου αίτημα με το οποίο την καλούσε να εξετάσει το συντομότερο δυνατό την αίτηση του Αιτητή.
* Ο Αιτητής στις 19/6/2023, καταχώρησε στο Ανώτατο Δικαστήριο την παρούσα Αίτηση Νομικής Αρωγής υπ’ αριθμό 17/2023, για παροχή νομικής αρωγής με σκοπό να καταχωρήσει αίτηση για έκδοση προνομιακού διατάγματος *Habeas Corpus*.
* Στις 27/6/2023, η Υπηρεσία Ασύλου εξέδωσε απόφαση με την οποία αποφάσισε τον αποκλεισμό του Αιτητή από τη διαδικασία ασύλου. Η εν λόγω απόφαση δεν έχει επιδοθεί ακόμη στον Αιτητή, κάτι που αναμένεται να γίνει άμεσα.

Το 2015 **ο περί Νομικής Αρωγής Νόμος αρ. 165(Ι)/2002** τροποποιήθηκε με το **Νόμο 20(Ι)/2015** ώστε να παρέχεται δωρεάν νομική αρωγή, δυνάμει του **Άρθρου 6(Β)(7)(β)**[[1]](#footnote-1) σε αιτητές διεθνούς προστασίας οι οποίοι υποβάλλουν αίτηση στο Ανώτατο Δικαστήριο για την έκδοση εντάλματος *Habeas Corpus* προς έλεγχο της νομιμότητας της διάρκειας κράτησης τους.

Σύμφωνα με την **παράγραφο (β) του εδαφίου (1) του Άρθρου 6Β**, ο όρος «α*ιτητής διεθνούς προστασίας*» έχει την έννοια που αποδίδεται στον όρο «α*ιτητής*», σύμφωνα με τις διατάξεις του **περί** **Προσφύγων Νόμου του 2000**.Το **Άρθρο 2(1)** του **περί** **Προσφύγων Νόμου του 2000, Ν. 6(Ι)/2000,** προνοεί ότι «*«*α*ιτητής» σημαίνει υπήκοο τρίτης χώρας ή ανιθαγενή, ο οποίος έχει υποβάλει αίτηση διεθνούς προστασίας...*». Η ιδιότητα δε αυτή ισχύει για την περίοδο από την ημερομηνία υποβολής της αίτησης μέχρι τη λήψη τελικής απόφασης[[2]](#footnote-2) σε σχέση με αυτή.

Ενόψει των πιο πάνω, ο Αιτητής διατηρεί το καθεστώς του αιτητή διεθνούς προστασίας αφού εκκρεμεί η επίδοση της απορριπτικής από την Υπηρεσία Ασύλου απόφασης στην αίτηση διεθνούς προστασίας που αυτός είχε υποβάλει, η οποία απόφαση για να καταστεί τελική θα πρέπει είτε να παρέλθει άπρακτη η προθεσμία προσβολής της στο Διοικητικό Δικαστήριο Διεθνούς Προστασίας, είτε να εκδοθεί απόφαση από το Δικαστήριο σε περίπτωση προσβολής της.

Σημειωτέον ότι η ευπαίδευτη συνήγορος για το Γενικό Εισαγγελέα στο Σημείωμα της που καταχωρήθηκε στις 7/7/2023 συμφωνεί με τη θεώρηση αυτή.

Ως εκ των συνθηκών του Αιτητή (ενόψει του ότι κρατείται), δεν θεωρείται σκόπιμη η ετοιμασία κοινωνικοοικονομικής έκθεσης.

Για τους λόγους που έχω εξηγήσει, **εγκρίνεται το αίτημα για Νομική Αρωγή** του Αιτητή και **εκδίδεται σχετικό πιστοποιητικό Νομικής Αρωγής**, με σκοπό να έχει υπηρεσίες δικηγόρου της επιλογής του για να δυνηθεί να υποβάλει αίτημα για την έκδοση εντάλματος *Habeas Corpus*.

Τα έξοδα διερμηνείας να πληρωθούν από τη Δημοκρατία.

 **Λ. ΔΗΜΗΤΡΙΑΔΟΥ-ΑΝΔΡΕΟΥ,**

**Δ.**

1. *(7) Παρέχεται δωρεάν νομική αρωγή σε αιτητή διεθνούς προστασίας ο οποίος –*

*(α)………………………………..*

*(β) υποβάλλει αίτηση στο Ανώτατο Δικαστήριο για την έκδοση εντάλματος habeas corpus δυνάμει των διατάξεων της παραγράφου 4 του Άρθρου 155 του Συντάγματος, προς έλεγχο της νομιμότητας της διάρκειας κράτησής του,*

*υπό την προϋπόθεση ότι η δωρεάν νομική αρωγή αφορά μόνο την πρωτοβάθμια εκδίκαση της εν λόγω προσφυγής ή της εν λόγω αίτησης, ανάλογα με την περίπτωση, και όχι την εκδίκαση έφεσης ενώπιον του Ανωτάτου Δικαστηρίου κατά δικαστικής απόφασης που εκδίδεται στα πλαίσια της εν λόγω πρωτοβάθμιας εκδίκασης, ούτε άλλο ένδικο μέσο.* [↑](#footnote-ref-1)
2. *«"τελική απόφαση" σημαίνει απόφαση η οποία ορίζει κατά πόσον ο υπήκοος τρίτης χώρας ή ο ανιθαγενής αναγνωρίζεται ως πρόσφυγας ή ως πρόσωπο στο οποίο παραχωρείται καθεστώς συμπληρωματικής προστασίας δυνάμει του παρόντος Νόμου και –*

*(α) έχει παρέλθει άπρακτη η προθεσμία για άσκηση προσφυγής δυνάμει του Άρθρου 146 του Συντάγματος κατά της εν λόγω απόφασης, ή*

*(β) ασκήθηκε η προαναφερόμενη προσφυγή και εκδόθηκε πρωτόδικη απόφαση του Διοικητικού Δικαστηρίου επ' αυτής, ανεξάρτητα από το αν μέσω της άσκησης τέτοιας προσφυγής ο αιτητής αποκτά τη δυνατότητα να παραμένει στις ελεγχόμενες από την Κυβέρνηση της Δημοκρατίας περιοχές μέχρις ότου εκδοθεί η σχετική δικαστική απόφαση·»* [↑](#footnote-ref-2)